Det skal være slut med at afvise danskere, der ønsker at optage boliglån, på baggrund af postnummeret, nu kan man nemlig få statsgaranti på en del af lånet.

Har du kigget på hus i Gandrup, Asaa eller måske Læsø og fået afslag på huslån på grund af postnummeret? Så er der måske hjælp på vej. Tidligere har der været eksempler på, at folk har fået afslag på huslån, fordi drømmehuset lå i et postnummer, som låneinstitutterne ikke turde udstede lån til af frygt for ikke at kunne hive pengene hjem igen. Men nu vil Erhvervsministeriet hjælpe danskere med boligdrømme i landdistrikterne og tilbyder derfor statsgaranti på en del af lånet. - Jeg kunne nærmest ikke få armene ned, da jeg hørte nyheden. Det er jo det forslag, vi har ventet på i årevis, lød det fra indehaver Tom Pedersen fra Mæglerringen i Hadsund, da det sidste år blev meldt ud . Onsdag er loven trådt i kraft. Tom Pedersens huskøbere får ofte nej fra banken, når ejendommen ligger for langt fra en by: 44 nordjyske postnumre Det er kreditinstitutterne, der skal indgå aftalen med Finansiel Stabilitet, som administrerer ordningen. - Postnummeret må ikke blive en stopklods for at få lov til at låne penge til drømmehuset af banken. Det er så vigtigt, at vi nu styrker sammenhængskraften med endnu et initiativ. Mit håb er, at alle danskere nu vil sprede ordet om den nye ordning, så den kan få liv over hele landet, siger erhvervsminister Simon Kollerup. Kravet for at få statsgaranti er, at huset maksimalt må koste 8000 kroner per kvadratmeter, alternativt skal det være beliggende i et postnummer med en gennemsnitlig kvadratmeterpris på 8000 kroner, i så fald må huset koste op til 10.000 kroner per kvadratmeter. Bolius oplyser, at cirka 200 postnumre i Danmark opfylder kravet, heraf ligger 44 i Nordjylland. - Jeg tror, vi vil få et tiltrængt løft på de ejendomme som nu vil kunne handles, som før har stået stille, lyder forventningen fra Tom Pedersen fra Mæglerringen i Hadsund. Der er i alt 76 postnumre i Nordjylland, så det er over halvdelen af de nordjyske postnumre, statsgarantien kan få betydning for.